Είχαμε την ευκαιρία σήμερα σε αυτή την πολύ ενδιαφέρουσα ημερίδα που οργάνωσε ο ΣΕΒ με θέμα τη «Χρηματοδότηση των Επιχειρήσεων» στο σημερινό δύσκολο και αβέβαιο περιβάλλον να ακούσουμε σημαντικές και ενδιαφέρουσες απόψεις και προτάσεις :

* του **Διοικητή της ΤτΕ**
* του **Προέδρου του ΣΕΒ**
* Του **Αναπληρωτή Διευθύνοντος Συμβούλου του ΤΧΣ** και βασικού μετόχου των συστημικών τραπεζών στην Ελλάδα
* Σημαντικών **επιχειρηματιών και τραπεζικών στελεχών**
* **Ειδικών της αγοράς** στις εναλλακτικές του τραπεζικού δανεισμού πηγών χρηματοδότησης των επιχειρήσεων
* **Εξειδικευμένων στελεχών** σε θέματα σύγχρονης διαχείρισης των δανείων σε προσωρινή ή και οριστική καθυστέρηση, καθώς και σε θέματα ανάλυσης των λογιστικών επιπτώσεων που έχουν τα προβληματικά δάνεια στους δείκτες κεφαλαιακής επάρκειας των τραπεζών και τις επιδόσεις τους.

Θα έχουμε την ευκαιρία στο κλείσιμο της εκδήλωσης να ακούσουμε τις απόψεις του Προέδρου του Ομίλου της Τράπεζας Πειραιώς κ. Μιχάλη Σάλλα που έχει συμβάλει καθοριστικά στη διαμόρφωση του χρηματοπιστωτικού χώρου στην Ελλάδα τα τελευταία χρόνια.

Προκύπτει από τις παρουσιάσεις ότι το πρόβλημα της χρηματοδότησης των επιχειρήσεων, κυρίως των μικρομεσαίων δεν είναι ελληνικό αλλά πανευρωπαϊκό και κυρίως πρόβλημα των χωρών του νότου της Ευρωζώνης.

Το επισήμανε ο Διοικητής της Τράπεζας της Ελλάδος, ιδιαίτερα στο Νότο όπου η πιστωτική επέκταση παραμένει αρνητική.

Απλά το πρόβλημα στην Ελλάδα είναι ευρύτερο, βαθύτερο και έχει ατυχώς μεγαλύτερη διάρκεια.

Επίσης, είναι φανερό ότι **μια σημαντική επίπτωση της ευρωπαϊκής κρίσης είναι η δυσχέρειες στη χρηματοδότηση της παραγωγικής δραστηριότητας,**

α) ιδιαίτερα το γεγονός ότι η πρόσβαση των επιχειρήσεων των χωρών του Nότου σε πηγές χρηματοδότησης έχει περιοριστεί,

β) το κόστος δανεισμού των επιχειρήσεων έχει αυξηθεί σημαντικά σε σχετικούς όρους και

γ) το τραπεζικό σύστημα βρίσκεται σε δυσκολία χρηματοδότησης της οικονομίας, με το ίδιο να έχει επίσης περιορισμένη πρόσβαση στις διεθνείς κεφαλαιαγορές.

Ιδιαίτερα, όπως τόνισαν οι ομιλίες από τον επιχειρηματικό κόσμο, το πραγματικό κόστος χρηματοδότησης των ελληνικών επιχειρήσεων, σε περίοδο αποπληθωρισμού και υψηλών ονομαστικών επιτοκίων, παραμένει ιδιαίτερα υψηλό, **το υψηλότερο στην Ευρωζώνη**. Επιπλέον, οι δυνατότητες εξασφάλισης πρώτων υλών και ασφάλισης εξαγωγών είτε κατέστη αδύνατη, είτε πολύ ακριβή, επιδρώντας αρνητικά στην παραγωγική διαδικασία.

Η σημερινή κατάσταση δεν είναι διατηρήσιμη γιατί θέτει τις επιχειρήσεις των χωρών του Nότου και της Ελλάδος σε σοβαρό στρατηγικό ανταγωνιστικό μειονέκτημα σε σχέση με τις χώρες του Ευρωπαϊκού βορρά. Το διάγραμμα που παρουσίασε ο κ. Αρτέμης Θεοδωρίδης είναι επιβεβαιωτικό του προβλήματος που υπάρχει στις διαφορές κόστους δανεισμού των επιχειρήσεων στην Ευρωζώνη.

Απαιτούνται συλλογικές ευρωπαϊκές παρεμβάσεις για ν΄ αντιμετωπιστεί το πρόβλημα και όχι αποσπασματικές ή μεμονωμένες πρωτοβουλίες, ώστε να διασφαλιστούν ίσοι όροι ανταγωνισμού και να ενισχυθεί η ευρωπαϊκή συνοχή και προοπτική.

Όλοι συμφωνούμε επίσης, και οι ομιλίες του Προέδρου του ΣΕΒ κ. Δασκαλόπουλου και του κ. Καλλιτσάντση το επιβεβαίωσαν, ότι, αναγκαίες συνθήκες για την ανάκαμψη της ελληνικής οικονομίας αποτελούν το τετράπτυχο :

1. **Η διαμόρφωση συνθηκών μακροχρόνιας μακροοικονομικής σταθερότητας** και εμπιστοσύνης των αγορών, των πολιτών και των ευρωπαίων εταίρων μας, στη xώρα μας και τις προοπτικές της.

Είναι γεγονός ότι η κυβέρνηση μέσα σ’ ένα δύσκολο περιβάλλον έχει κατορθώσει να καταγράψει αξιόλογες επιτυχίες προς την κατεύθυνση αυτή κυρίως βελτιώνοντας σε μεγάλο βαθμό την εμπιστοσύνη των αγορών στη xώρα μας.

1. **Η διαμόρφωση ενός εύρωστου, αξιόπιστου και δυναμικού χρηματοπιστωτικού συστήματος με υψηλούς δείκτες κεφαλαιακής επάρκειας και ρευστότητας,** αλλά κυρίως με υψηλούς δείκτες εμπιστοσύνης των αγορών, των πολιτών και της κοινωνίας με πρόσβαση στη διεθνή αποταμίευση.

Όλοι γνωρίζουμε ότι σε καθεστώς στασιμότητας ή μείωσης των καταθέσεων, περιορισμένης πρόσβασης των τραπεζών στις διεθνείς αγορές και αρνητικής μεταβολής των πιστοδοτήσεων, όπως συμβαίνει σήμερα στην Ελλάδα παρά τη βελτίωση του διεθνούς κλίματος για την Ελλάδα, οι πιθανότητες οικονομικής ανάκαμψης και επανεκκίνησης της οικονομίας περιορίζονται σημαντικά.

1. **Η απρόσκοπτη πρόσβαση των ελληνικών επιχειρήσεων και των νοικοκυριών** σε τραπεζικές και εναλλακτικές πηγές χρηματοδότησης και ρευστότητας με ανταγωνιστικό κόστος και όρους δανεισμού.
2. **Η αποτελεσματική διαχείριση των δανείων σε προσωρινή ή οριστική καθυστέρηση γιατί** απελευθερώνει κεφάλαια, ρευστότητα και ανθρώπινους πόρους, ενώ παράλληλα διευκολύνει το τραπεζικό σύστημα να επικεντρώσει το ενδιαφέρον του στη χρηματοδότηση της ανάπτυξης της ελληνικής οικονομίας.

Είχαμε επίσης την ευκαιρία σήμερα να ακούσουμε ενδιαφέρουσες απόψεις για εναλλακτικούς τρόπους διαχείρισης των δανείων σε προσωρινή ή οριστική καθυστέρηση και να διαμορφώσουμε μια ολοκληρωμένη εικόνα για την ευρωπαϊκή εμπειρία στο θέμα αυτό.

Το πρόβλημα των προβληματικών δανείων δεν είναι μόνο ελληνικό, αλλά είναι ιδιαίτερο έντονο και μεγάλο σε σχετικούς όρους στην Ελλάδα (κοντά στο € 70δις NPLs σήμερα, κοντά στο 38% του ΑΕΠ).

Οι συνθήκες απαιτούν ενεργή και σύγχρονη διαχείρισή του χαρτοφυλακίου των προβληματικών δανείων, υιοθέτηση σύγχρονων μεθόδων και τεχνικών με στόχο να εξυγιανθούν τελικά παραγωγικοί κλάδοι και νοικοκυριά, να σταματήσει ο αθέμιτος ανταγωνισμός και να διευκολυνθεί η ανάκαμψη της Ελληνικής οικονομίας.

 **Οι Τράπεζες σταδιακά θα πρέπει να επικεντρώσουμε το ενδιαφέρον μας στη διαχείριση του αύριο και όχι στη διαχείριση του χθες**, το οποίο θα πρέπει να γίνει από ανεξάρτητες εσωτερικές μονάδες ή/και με τη συνδρομή εξωτερικών και έμπειρων εξειδικευμένων διαχειριστών που επιθυμούν ν’ αναλάβουν τους κινδύνους και να παράσχουν την απαραίτητη ρευστότητα. Νομίζω ότι ο κ. Bordogna **(Μπορντόνια)** έκανε μια πολύ ενδιαφέρουσα παρουσίαση στον τομέα αυτό.

Όλοι επίσης στην αίθουσα αυτή, εκτιμώ, ότι συμφωνούμε πως το νέο ρυθμιστικό / εποπτικό περιβάλλον στην Ευρώπη, σε συνδυασμό με τη νέα ευρωπαϊκή νομοθεσία για την ενιαία εποπτεία των συστημικών Τραπεζών και την διαδικασία εκκαθάρισης των προβληματικών Τραπεζών, αλλάζουν τα δεδομένα στο χρηματοπιστωτικό χώρο.

Αφενός, διαμορφώνεται ένα αυστηρότερο και πολυπλοκότερο πλαίσιο λειτουργίας του χρηματοπιστωτικού συστήματος με αρνητικές επιπτώσεις στο κόστος λειτουργίας και χρηματοδότησης.

Αφετέρου καθίσταται σχεδόν βέβαιη η ανάπτυξη εναλλακτικών πηγών χρηματοδότησης των επιχειρήσεων, ιδιαίτερα μέσω της απ’ ευθείας πρόσβασής των δανειζομένων στις διεθνείς και εγχώριες αγορές χρήματος και κεφαλαίου.

Ιδιαίτερα ενισχυτική τάση προς αυτή την κατεύθυνση αποτελεί το γεγονός ότι η ιδιωτική αποταμίευση εκτιμάται ότι θα τείνει μεσοπρόθεσμα ν’ απομακρύνεται από τις τραπεζικές καταθέσεις στην Ευρώπη και να τοποθετείται στις διεθνείς κεφαλαιαγορές

είτε απ’ ευθείας, μέσω απόκτησης χρεογράφων,

είτε έμμεσα μέσω τοποθετήσεων διαθεσίμων σε οργανισμούς συλλογικών επενδύσεων, όπως τα αμοιβαία κεφάλαια.

Είναι γεγονός ότι ο ρόλος του Τραπεζικού συστήματος στη χρηματοδότηση των επιχειρήσεων στην Ευρώπη και στην Ελλάδα θα μειωθεί σημαντικά σε σχετικούς όρους τα επόμενα χρόνια.

Βρισκόμαστε στο ξεκίνημα μιας διαδικασίας αποδιαμεσολάβησης του τραπεζικού συστήματος, εξέλιξη που καθιστά αναγκαία την προετοιμασία των επιχειρήσεων με στόχο την πρόσβαση στις νέες μορφές χρηματοδότησης τους στις αγορές.

Παραδοσιακά στις Ηνωμένες Πολιτείες, η χρηματοδότηση των επιχειρήσεων γίνεται κατά 25-30% από τις τράπεζες και κατά 70-75% από τις αγορές χρήματος και κεφαλαίου. Ίδια τάση φαίνεται ότι θα τείνει να επικρατήσει σταδιακά και στην ευρωπαϊκή αγορά όπου τα ποσοστά είναι σήμερα ακριβώς αντίστροφα.

Στις ειδικές συνθήκες αβεβαιότητος και κρίσης που λειτουργεί σήμερα η Ελλάδα, παρά τη σημαντική βελτίωση των τελευταίων μηνών, με χαμηλά επίπεδα ρευστότητας, υψηλό κόστος χρήματος και περιορισμένη πρόσβαση των Τραπεζών στις διεθνείς κεφαλαιαγορές, η χώρα θα πρέπει να αξιοποιήσει και να ενεργοποιήσει όλους τους μηχανισμούς απ’ ευθείας διευκόλυνσης ή χρηματοδότησης των επιχειρήσεων.

Ιδιαίτερα να αξιοποιήσει τις ευκαιρίες, δυνατότητες που προσφέρονται από διεθνείς επίσημους οργανισμούς,

όπως τα πολύ ενδιαφέροντα προγράμματα του EIF που μας παρουσίασε σήμερα ο κ. Cottogni **(Κοτόννι),**

τα προγράμματα συγχρηματοδότησης και εγγυοδοσίας μέσω του ΕΣΠΑ και της ΕΤΕΠ,

να επιδιώξουμε παράλληλα σε ευρωπαϊκό επίπεδο τη διαμόρφωση εργαλείων χρηματοδότησης της οικονομίας και των μικρομεσαίων επιχειρήσεων μέσω της ΕΚΤ (π.χ. μέσω τιτλοποίησης δανειακών απαιτήσεων, ή μέσω προγραμμάτων παροχής φθηνής ρευστότητος στις Τράπεζες υπό την αίρεση της διοχέτευσης αυτής υπέρ της χρηματοδότησης των ΜΜΕ).

Χρειαζόμαστε πολιτικές που δεν οδηγούν στην πληθωριστική αύξηση των τιμών των υφισταμένων περιουσιακών στοιχείων, αλλά ευθέως στη χρηματοδότηση νέων επενδυτικών σχεδίων και εξωστρεφών δραστηριοτήτων. Η χαλαρή νομισματική πολιτική που εφαρμόζει η ΕΚΤ δεν καταλήγει σήμερα στη χρηματοδότηση της παραγωγικής διαδικασίας στην Ελλάδα.

Εκτιμώ και νομίζω θα συμφωνήσετε όλοι σας ότι η σημερινή ημερίδα ήταν εξαιρετικά χρήσιμη για όλους τους εμπλεκόμενους. Βρέθηκαν ίσως για πρώτη φορά οργανωμένα μαζί ο επιχειρηματικός τομέας, οι Τράπεζες, οι εποπτικές και ρυθμιστικές αρχές και εξειδικευμένοι ομιλητές για να συζητήσουν τα μεγάλα ζητήματα που απασχολούν σήμερα τη χρηματοδότηση των ελληνικών επιχειρήσεων και της οικονομίας.

Είμαι βέβαιος, ότι η σημερινή εκδήλωση είναι η αρχή ενός δημιουργικού διαλόγου μεταξύ των επιχειρήσεων και των Τραπεζών σε πνεύμα ειλικρίνειας και δέσμευσης να συμβάλλουμε όλοι στην επίλυση των προβλημάτων χρηματοδότησης και στην επανεκκίνηση της ελληνικής οικονομίας.

Όλοι πρέπει να κατανοήσουμε ότι λειτουργούμε σε ένα νέο περιβάλλον και πλαίσιο δεδομένων και ότι η ανασυγκρότηση του παραγωγικού ιστού και η χρηματοδότηση των ελληνικών επιχειρήσεων στο μέλλον θα στηρίζεται σε ένα ποιο συντηρητικό και απαιτητικό πλαίσιο αποφάσεων και με προϋπόθεση την καθοριστική συμβολή του δανειζομένου στη διαμόρφωση αποδεκτών όρων χρηματοδότησης.

Ευχαριστώ πολύ για την προσοχή σας και για τη συμμετοχής σας.